|  |
| --- |
| [Brevdato]  J.nr. [Sagsnr.]  [Navn 1] [Navn 2]  Esbjerg Brygge 30 6700 Esbjerg  Tlf.: 33 73 20 00  sik@sik.dk  www.sik.dk  CVR nr. 27 40 31 23 |

### Analyser og indsigter i forbindelse med udbud af fyrværkerikampagner 2020-2021

### **Datagrundlag for anbefalingerne**

Grundlaget for analyser og indsigter er:

* Udvidede skadesdata fra nytåret 2019-2020 fra Ulykkesanalysegruppen på Odense Universitetshospital
* Bemærk, at vi har gjort os nogle enkelte antagelser, da alle eksempelvis ikke har oplyst alder eller om de var tilskuere eller antændte fyrværkeriet
* Vores egen undersøgelse af danskernes generelle adfærd med hensyn til fyrværkeri (YouGov)
* Fokusgrupper med drenge på 5. klassetrin i tre forskellige skoleklasser (før og efter nytår)

## **Analyser og indsigter**

Her gennemgår vi de analyser og indsigter, der kan laves på baggrund af den data, vi har til rådighed, og som har dannet baggrund for vores ønske om kampagner.

### **Hvem kommer til skade med fyrværkeri?**

Mænd og drenge udgør fortsat knap 80 % af de tilskadekomne, mens piger og kvinder udgør godt 20%.

De fleste af de tilskadekomne kommer til skade i forbindelse med antænding af fyrværkeri (56%), men tilskuere der er med ude at se på fyrværkeri er også udsatte i forhold til ulykker (40%). Ni (4%) af de 226 tilskadekomne har ikke oplyst, om de tændte fyrværkeriet eller var tilskuere.

Gruppen af børn og unge under 18 år tegner sig for næsten halvdelen (45%) af den samlede gruppe af tilskadekomne, mens de 18-25-årige udgør cirka 20%.

Børn og unge op til 25 år udgør altså tilsammen 65% af de tilskadekomne.

Tilskadekomne mellem 25 og 35 år udgør en mindre gruppe. Det er svært at sige, hvad årsagen er, men en del af vores kampagneaktiviteter de senere år har delvist været rettet mod denne målgruppe.

Personer fra 36 år og opefter udgør cirka 25% af skaderne.

### **Hvad kommer folk til skade med?**

Selvom andelen af folk, der kommer til skade med raketter, er faldet de seneste tre år, så er det stadig raketter, som flest kommer til skade med. Det ser ud til, at det særligt er de unge (15-17-årige især), som ender på skadestuen med skader efter raketter.

32% af de tilskadekomne kom sidste år til skade med raketter og 23% med batterier.

Dette skal ses i sammenhæng med, at 45% i YouGov-undersøgelsen angiver, at de køber raketter, og 51% angiver, at de køber batterier. Der er altså *færre*, der køber raketter end batterier, men *flere* som kommer til skade med raketterne procentuelt.

En del af forklaringen kan være, at raketter generelt er sværere at affyre sikkerhedsmæssigt korrekt, end batterier er.

14% af de tilskadekomne kom til skade med romerlys/bomberør.

Ulovligt fyrværkeri, fontæner/sole og småfyrværkeri tegner sig for 23% af det samlede antal skader. I forhold til ulovligt fyrværkeri er der den usikkerhedsfaktor, at folk kan vælge ikke at angive det som kilden til ulykken, da det kan have betydning for eventuelle forsikringsmæssige spørgsmål efterfølgende.

Det ulovlige krudt kan erfaringsmæssigt resultere i voldsommere skader end det lovlige fyrværkeri, men vi har ikke data som viser, om de alvorligt tilskadekomne brugte lovligt eller ulovligt fyrværkeri.

Ud fra datagrundlaget står det lovlige fyrværkeri for langt størstedelen af skaderne.

### **Hvad er folks adfærd i forhold til fyrværkeriet?**

#### De tilskadekomne – sikkerhedsbriller

Blandt de tilskadekomne havde 32% sikkerhedsbriller på, mens 66% ikke havde. 6% har ikke oplyst, om de bærer briller.

Vi kan ikke ud fra tallene se, om de tilskadekomne uden briller fik øjenskader eller andre skader, men det viser et klart billede af, at de tilskadekomne i hvert fald ikke har overholdt det første fyrværkeriråd.

Ud fra skadesdata er det heller ikke muligt at sige, hvordan fordelingen af briller/ikke-briller er blandt tilskuere vs. antændere.

Det er heller ikke muligt ud fra skadesdata at se, hvor stor afstand de tilskadekomne har holdt til fyrværkeriet.

I forhold til briller og afstand er vi altså nødt til at forholde os til danskernes generelle adfærd (se næste afsnit).

#### Danskerne generelt – sikkerhedsbriller og afstand

Til sammenligning viser YouGov-undersøgelsen, at 62% af tilskuere ikke altid bruger briller, når de kigger på fyrværkeri (når vi sammenlægger varierende grader af ”ikke-altid” og besvarelser med ”ved ikke”). Dette tal er 45% for dem, der tænder lunten.

Der er altså markant færre tilskuere, som har briller på generelt end antændere, selvom tilskuerne tegner sig for 40% af skaderne.

Når vi kigger på den afstand, folk selv angiver, de holder til fyrværkeriet, er den generelt for lav i forhold til anbefalingerne. 30% holder under syv meters afstand til batterier, og 33% holder under syv meters afstand til raketter. Det er vel at mærke blandt dem, der antænder fyrværkeriet.

#### Børn generelt

Når man spørger forældrene, er der kun 16% af dem, som siger, at deres børn ikke altid har sikkerhedsbriller på – eller at de ikke er sikre på, at de altid har briller på.

Vi kan ikke ud fra skadesdata se, om børnene havde sikkerhedsbriller på eller ej. Her er vi nødt til at læne os op ad de generelle data fra YouGov-undersøgelsen og vores fokusgrupper blandt de 12-årige drenge.

Fra 9-11 årsalderen får 31% lov til at fyre fontæner af selv. 32% må fyre romerlys/bomberør af. 22% må selv affyre raketter og 18 % batterier.

Generelt er det i aldersspændet 9 til 15 år, at børnene får lov til at fyre det større fyrværkeri af.

Vores fokusgrupper tyder dog på, at forældrene er til stede, når affyringen sker – i hvert fald i den yngre del af målgruppen.

Indsigterne fra fokusgrupperne viser, at fyrværkeri er en far-søn-aktivitet. De køber fyrværkeriet sammen med fædrene og fyrer det af med dem, fædrenes venner og andre mandlige familiemedlemmer, mens deres ældre søskende i højere grad tager væk fra hjemmet med vennerne.

De 12-årige synes, fyrværkeri er fedt. De kender fyrværkerirådene, men ser stort på dem. Fx laver nogle af dem om på fyrværkeriet (nogle gange på anvisning af fædrene) ved at pille bunden ud af heksehyl eller samle krudtet fra flere heksehyl og komme det i et paprør.

### **Hvornår køber folk fyrværkeri?**

65% af dem, der køber fyrværkeri, gør det mellem den 24. og 31 december.

14% køber fyrværkeri før jul.

60 % køber fyrværkeri én gang i løbet af købsperioden, mens 36% gør det to eller flere gange.

## **Konklusioner**

### **Hovedbudskaber**

Det står klart, at størstedelen af de tilskadekomne er:

* Under 25 år
* Drenge og mænd
* Folk, som selv antænder fyrværkeriet eller er tilskuere

De kommer typisk til skade med raketter og batterier. Flest med raketter – selvom færre køber dem – formentlig fordi de er sværere at affyre sikkerhedsmæssigt korrekt koblet med manglende brug af sikkerhedsbriller og for lille afstand.

### **Børnebudskaber**

I forhold til børnene – og særligt drengene, som i aldersgruppen af tilskadekomne fra 0 til og med 15 år tegner sig for 84% af de tilskadekomne – er det tydeligt, at fædre og andre mandlige familiemedlemmer både er inspirationskilder og influenter i forhold til adfærden i forbindelse med affyring af fyrværkeri.

Det betyder, at det ikke er nok for os at henvende os til børnene og mødrene, som vi har gjort hidtil. Vi er nødt til at henvende os direkte til fædrene, så de kan hjælpe børnene med at opføre sig fornuftigt i relation til fyrværkeri.